DECRETO 156/2024, do 27 de maio, polo que se modifica o Decreto 105/2017, do 28 de setembro, polo que se regula o sistema de garantía de tempos máximos de acceso ás prestacións sanitarias públicas.
Consellería de Sanidade — I. Disposicións xerais — 05/06/2024

O fundamento competencial sobre o que descansa este decreto é o recollido no artigo 33.1 do Estatuto de autonomía de Galicia que, en aplicación da previsión contida no artigo 148.1.21 da Constitución española, atribúe á nosa comunidade autónoma competencia en materia de desenvolvemento lexislativo e execución da lexislación básica do Estado en materia de sanidade interior.
Con respecto ao alcance das competencias de execución o artigo 37.3 do Estatuto de autonomía establece que as ditas competencias levan implícitas a correspondente potestade regulamentaria, a administración e a inspección.
En canto ao marco normativo, cómpre indicar que a Lei 16/2003, do 28 de maio, de cohesión e calidade do Sistema Nacional de Saúde (que ten carácter básico) refírese, no seu artigo 4, aos dereitos da cidadanía no conxunto do sistema incluíndo entre eles o dereito a recibir asistencia sanitaria na súa comunidade autónoma de residencia nun tempo máximo que, de acordo co establecido no artigo 25 da mesma norma, será definido por cada comunidade autónoma dentro do marco aprobado para o efecto mediante real decreto.
Así, o Real decreto 1039/2011, do 15 de xullo, polo que se establecen os criterios marco para garantir un tempo máximo de acceso ás prestacións sanitarias do Sistema Nacional de Saúde, desenvolve a citada Lei 16/2003, do 28 de maio, establecendo como tempos máximos de acceso para a realización de determinadas intervencións os cento oitenta días naturais. Ademais, recolle os criterios para garantir os referidos tempos máximos (gravidade das patoloxías, eficacia da intervención e oportunidade desta) e indica que os servizos de saúde das comunidades autónomas concretarán no seu ámbito territorial as garantías previstas no real decreto, establecendo uns tempos máximos de acceso para a atención sanitaria programable. Para iso, utilizarán como referente os tempos máximos establecidos no anexo do real decreto e terán en conta se os procesos ou patoloxías aos cales van dirixidas as intervencións teñen un especial impacto na saúde ou na calidade de vida do usuario.
Neste contexto, o artigo 12 da Lei 8/2008, do 10 de xullo, de saúde de Galicia, recolle os dereitos da cidadanía relacionados coa prestación sanitaria por parte do Sistema público de saúde de Galicia, entre os cales se inclúe o dereito a obter unha garantía de demoras máximas.
O capítulo II da Lei 12/2013, do 9 de decembro, de garantías de prestacións sanitarias, refírese aos «tempos máximos de acceso e sistema de garantías». Así, o seu artigo 5 establece que, para os procedementos e situacións clínicas que así se determinen no seu desenvolvemento regulamentario, os/as pacientes que requiran atención sanitaria hospitalaria de carácter programado e non urxente terán garantida esta atención nuns tempos máximos máis reducidos que os previstos na normativa vixente para a totalidade dos procesos.
En desenvolvemento desta ditáronse varios regulamentos, entre eles o Decreto 105/2017, do 28 de setembro, polo que se regula o sistema de garantía de tempos máximos de acceso ás prestacións sanitarias públicas, que no seu artigo 4.1 establece que a selección dos procesos garantidos basearase nos criterios de gravidade das patoloxías, a efectividade da atención sanitaria e a oportunidade da atención sanitaria.
Asemade, o artigo 4.2 do Decreto 105/2017, do 28 de setembro, prevé que «a relación de patoloxías para as que se garanten os tempos máximos de espera nas diferentes modalidades asistenciais de cirurxía, así como as consultas e probas que se recollen nos anexos I, II e III, respectivamente, poderán modificarse mediante decreto, de conformidade co previsto na disposición derradeira primeira da Lei 12/2013, de 9 de decembro, seguindo os criterios de gravidade das patoloxías, efectividade e oportunidade previstos no artigo 5.3 de dita lei.».
En uso do mecanismo indicado, mediante o presente decreto amplíase a relación de diagnósticos garantidos para as intervencións cirúrxicas programadas e non urxentes (anexo I), a relación de primeiras consultas externas hospitalarias programadas e non urxentes garantidas (anexo II) e a relación de primeiras probas diagnósticas e/ou terapéuticas programadas e non urxentes garantidas (anexo III), do Decreto 105/2017, do 28 de setembro.
Así, no anexo I engádense na relación de diagnósticos garantidos para as intervencións cirúrxicas programadas e non urxentes de catro tipos de linfoma (Hodking, folicular, non folicular e de células T/NK maduras), así como outras patoloxías relacionadas coa saúde da muller (a neoplasia maligna de útero, a displasia do colo uterino e a displasia vulvar leve e moderada); no anexo II engádense as vías rápidas de cancro de endometrio e a onco-hematoloxía; e no anexo III garántense as primeiras probas diagnósticas e/ou terapéuticas programadas e non urxentes relacionadas coa vía rápida de cancro de endometrio (informe anatomopatolóxico da biopsia endometrial, a histeroscopia, o TAC e as probas de estadiaxe).
Na selección de novos procedementos tívose en conta a gravidade das patoloxías, a efectividade da atención sanitaria e a oportunidade da atención para favorecer a recuperación da funcionalidade ou evitar a progresión da enfermidade, en cumprimento das previsións contidas na Lei 12/2013, do 9 de decembro.
O texto axústase aos principios de boa regulación contidos no artigo 129 da Lei 39/2015, do 1 de outubro, do procedemento administrativo común das administracións públicas, e no artigo 37.a) da Lei 14/2013, do 26 de decembro, de racionalización do sector público autonómico.
Así, os principios de necesidade, proporcionalidade e accesibilidade veñen xustificados pola propia aplicación dos criterios de inclusión previstos na Lei 12/2013, do 9 de decembro, por canto responden á gravidade das patoloxías, á efectividade da recuperación e a impedir a progresión da enfermidade.
Os principios de seguridade xurídica, transparencia, simplicidade e eficacia, quedan garantidos xa que a modificación realízase do xeito e mediante o mecanismo xurídico previsto na norma modificada, e atinxe unicamente á relación de patoloxías, sen afectar o contido da regulación substantiva preexistente.
O texto consta dun artigo único, dúas disposicións derradeiras (relativas á entrada en vigor e ao desenvolvemento para a execución), unha disposición derrogatoria e tres anexos, que substituirán os contidos no Decreto 105/2017, do 28 de setembro, que se modifica.
O presente decreto foi sometido á consideración do Consello Asesor de Pacientes de Galicia, e conta cos informes favorables da Dirección Xeral de Simplificación Administrativa, da Dirección Xeral da Función Pública, informe de impacto demográfico, de impacto de xénero, informe da Dirección Xeral de Planificación e Orzamentos e da Asesoría Xurídica Xeral da Xunta de Galicia.
Na súa virtude, por proposta do conselleiro de Sanidade, de acordo co Consello Consultivo, e logo da deliberación do Consello da Xunta de Galicia na súa reunión do día vinte e sete de maio de dous mil vinte e catro,
Artigo único.
Modificación do Decreto 105/2017, do 28 de setembro, polo que se regula o sistema de garantía de tempos máximos de acceso ás prestacións sanitarias públicas
O Decreto 105/2017, do 28 de setembro, polo que se regula o sistema de garantía de tempos máximos de acceso ás prestacións sanitarias públicas, queda modificado como segue:
Un. O anexo I queda redactado como segue:
Procedementos cirúrxicos para os seguintes diagnósticos de pacientes que sexan incluídos no Rexistro de Pacientes en Espera de Galicia:
Dous. O anexo II queda redactado como segue:
Vías rápidas de:
Tres. O anexo III queda redactado como segue:
Disposición derrogatoria única.
Derrogación normativa
Quedan derrogadas cantas disposicións de igual ou inferior rango se opoñan ao disposto no presente decreto.
Disposición derradeira primeira.
Desenvolvemento para a súa execución
Facúltase a persoa titular da Consellería de Sanidade para adoptar cantos actos e medidas sexan necesarios para a aplicación deste decreto.
Disposición derradeira segunda.
Entrada en vigor
Este decreto entrará en vigor aos vinte días da súa publicación no
Diario Oficial de Galicia
.
Santiago de Compostela, vinte e sete de maio de dous mil vinte e catro